Predkladacia správa

Ministerstvo financií Slovenskej republiky predkladá návrh Zmluvy medzi Slovenskou republikou a Spojenými štátmi mexickými o zamedzení dvojitého zdanenia a zabránení daňovému úniku v odbore daní z príjmov (ďalej len “zmluva”) na základe Programového vyhlásenia vlády Slovenskej republiky, ktorého úloha zlepšiť podporu investičnej politiky bola konkretizovaná do úlohy dojednávať zmluvy o zamedzení dvojitého zdanenia.

V hospodárskych vzťahoch medzi Slovenskou republikou a Spojenými štátmi mexickými v súčasnosti neexistuje platná zmluva o zamedzení dvojitého zdanenia. Obe krajiny, v snahe skvalitniť podnikateľské prostredie sa rozhodli uzavrieť zmluvu o zamedzení dvojitého zdanenia, ktorá zohľadní aktuálne podmienky ekonomických vzťahov. 

Predkladaný návrh zmluvy je výsledkom písomnej procedúry a rokovaní, ktoré prebiehali v dvoch kolách. Cieľom zmluvy je vytvoriť právny rámec pre rozvoj všestranných a vzájomne výhodných hospodárskych vzťahov. Uplatňovaním zmluvy bude právo na daň z jednotlivých druhov príjmov rozdelené objektívne medzi oba zmluvné štáty. Zmluva rieši prekrývanie daňových sústav Slovenskej republiky a Spojených štátov mexických, eliminuje nadmerné daňové zaťaženie, odstránením zdanenia toho istého príjmu dvakrát. Zmluva sa tým stáva jednou z najdôležitejších podmienok rozvoja dvojstranných zahraničnoobchodných vzťahov. Nemenej dôležitým prínosom zmluvy je zdaňovanie príjmov zahraničných podnikateľov bez diskriminácie, ďalším prínosom zmluvy je zabezpečiť, aby daňový systém vytváral rovnaké konkurenčné podmienky pre tuzemské aj zahraničné spoločnosti a aby nedochádzalo ani k diskriminácii tuzemských podnikateľov. Veľký význam tejto zmluvy spočíva i v rozvoji spolupráce daňových administratív pri predchádzaní daňových únikov.

Text zmluvy je vypracovaný v súlade s ustanoveniami Modelovej daňovej zmluvy OECD, ktorá je pre Slovenskú republiku a Spojené štáty mexické ako členské krajiny OECD základným východiskovým prostriedkom pre harmonizáciu medzinárodného zdaňovania. Zmluva má charakter medzinárodnej hospodárskej zmluvy všeobecnej povahy.

Keďže zmluva je v zmysle vnútroštátneho právneho poriadku SR zmluvou prezidentskej povahy, musí byť predložená na schválenie Národnej rade Slovenskej republiky. Táto zmluva je medzinárodnou zmluvou podľa článku 7 ods. 5 Ústavy Slovenskej republiky a má prednosť pred zákonmi. Zmluva priamo zakladá práva a povinnosti fyzických alebo právnických osôb pri zamedzení dvojitého zdanenia. Zmluva podlieha ratifikácii a bude vyhlásená spôsobom ustanoveným zákonom, t. j. v Zbierke zákonov Slovenskej republiky. Táto zmluva je v súlade s Ústavou Slovenskej republiky a s ústavnými zákonmi. 

Uzavretie zmluvy nemá dopad na štátny rozpočet. Rozvoj slovensko-mexických hospodárskych vzťahov prinesie pozitívny vplyv na zamestnanosť, životné prostredie, podnikateľskú sféru a tvorbu pracovných miest. Z uvedeného dôvodu sa nepredkladá príslušná doložka vplyvov.

Po ukončení medzirezortného a vnútrorezortného pripomienkového konania a legislatívneho schvaľovacieho procesu sa predpokladá, že podpísanie zmluvy sa uskutoční buď počas oficiálnej návštevy ministra zahraničných vecí Spojených štátov mexických v máji 2006 v Bratislave, alebo počas rokovania štátnych tajomníkov ministerstiev zahraničných vecí v Mexiku.